MEABHRÁN MÍNIÚCHÁIN

1.COMHTHÉACS AN TOGRA

Forais agus cuspóirí an togra

Is leis an gComhaontú Eora-Mheánmhara (an 'Comhaontú'), a síníodh i 1995, atá foráil déanta don chreat atá ann faoi láthair maidir le caidreamh trádála idir an tAontas Eorpach agus Poblacht na Túinéise (an 'Túinéis'). Tháinig an Comhaontú i bhfeidhm i 1998 agus ba trína bhíthin a leagadh síos bunús, lena náirítear léirscaoileadh talmhaíochta céimnitheach, le haghaidh bunú Limistéar Saorthrádála. Tá an Túinéis agus an tAontas Eorpach ar tí dul i mbun caibidlíochta chun Comhaontú Saorthrádála Domhain agus Cuimsitheach (CSDC) a bhunú, lena bhforálfar go háirithe do léirscaoileadh breise trádála talmhaíochta.

Spreag an tionsaí sceimhlitheoireachta a rinneadh in Sousse an 26 Meitheamh 2015 freagairt ón Aontas Eorpach riachtanas atá ann cúnamh breise a thabhairt don phróiseas aistrithe geilleagrach agus polaitiúil sa Túinéis, ar bhealach nithiúil dírithe, trí ghníomhaíochtaí a fhéadann bheith éifeachtach sa ghearrthéarma.

An 20 Iúil 2015 phléigh an Chomhairle um Ghnóthaí Eachtracha staid na Túinéise agus bearta nithiúla a d'fhéadfadh an tAontas Eorpach a dhéanamh chun tacú léi. Ghlac an Chomhairle na Conclúidí maidir leis an Túinéis ina bhfuil na gníomhaíochtaí leagtha amach atá le déanamh chun tacú le próiseas aistrithe geilleagrach agus polaitiúil na Túinéise.

I bhfianaise an méid sin, tá sé beartaithe ag an gCoimisiún Eorpach taraifchuóta bliantúil sealadach aontaobhach 35 000 tonna saor ó dhleacht a chur ar fáil le haghaidh onnmhairí ola olóige na Túinéise isteach san Aontas i bhfoirm beart trádála uathrialach. Cuirfear an cuóta seo ar fáil ar feadh dhá bhliain ón 1 Eanáir 2016 go dtí an 31 Nollaig 2017. Cuirfear an méid breise ar fáil má ídítear an taraifchuóta saor ó dhleacht de 56 700 tonna atá cumhdaithe sa Chomhaontú seo.

Is í an ola olóige an príomhtháirge talmhaíochta a onnmhairítear ón Túinéis isteach san Aontas Eorpach agus is cuid thábhachtach de gheilleagar na tíre tionscal na hola olóige. Cuireann sé fostaíocht dhíreach nó indíreach ar fáil do bhreis agus milliún duine agus is ionann sin agus an cúigiú cuid d'fhostaíocht talmhaíochta iomlán na tíre.

Ní mór a thabhairt faoi deara nár cheart réamhbhreith a dhéanamh mar gheall ar an lamháltas seo ar thoradh na caibidlíochta talmhaíochta i gcreat an CSDC, atá beartaithe le tosú i nDeireadh Fómhair 2015.

2.BUNÚS DLÍ, COIMHDEACHT AGUS COMHRÉIREACHT

Is é Airteagal 207(2) den Chonradh ar Fheidhmiú an Aontais Eorpaigh bunús dlí an togra. Baineann an tionscnamh seo le hinniúlacht eisiach an Aontais de réir Airteagal 3(e) CFAE. Dá bhrí sin, níl feidhm ag prionsabal na coimhdeachta.

3.IMPLEACHTAÍ BUISÉADACHA

D'fhéadfadh na bearta seo bheith ina gcúis le glanmhéadú beag ar allmhairí toisc gur dócha go dtiocfaidh formhór an mhéadaithe ar an gcuóta in ionad na trádála próiseála isteach atá ann cheana (thart ar 50 000 tonna d'ola olóige sa bhliain faoin gcóras Próiseáil Isteach), rud a d'fhágfadh go dtiocfadh laghdú ar allmhairí faoin gcóras seo. Ní féidir na himpleachtaí buiséadacha (maidir le bailiúcháin dleachta) a chainníochtú faoi láthair, ach glactar leis nach mbeidh siad suntasach.

2015/0218 (COD)

Togra le haghaidh

RIALACHÁN Ó PHARLAIMINT NA hEORPA AGUS ÓN gCOMHAIRLE

maidir le bearta trádála uathrialacha éigeandála a thabhairt isteach do Phoblacht na Túinéise

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,